પાકિસ્તાનમાં આતંકના ભય અને સેનાની દખલના આરોપ વચ્ચે બુધવારે થયેલા મતદાન પછી આજે મતગણતરી ચાલી રહી છે. શરુઆતના ટ્રેન્ડ્સમાં ઈમરાન ખાનની પાર્ટી પાકિસ્તાન તહરીક-એ-ઈન્સાફ (પીટીઆઈ) આગળ ચાલી રહી છે. પાકિસ્તાનમાં ઈમરાન ખાનની લહેર જોવા મળી રહી છે. આવા સંજોગોમાં તેમનું વડાપ્રધાન બનવું લગભગ નિશ્ર્ચિત માનવામાં આવે છે. પીટીઆઈ 119 બેઠકો પર આગળ છે. જે રીતે ઈમરાન ખાનની પાર્ટી પરિણામમાં આગળ આવી રહી છે તેને જોતા એવું માનવામાં આવી રહ્યું છે કે પાકિસ્તાનમાં આગામી સરકાર ઈમરાન ખાનની હશે. બહુમતીના આંકડા માટે 137 બેઠકો જરુરી છે. આ લખાય છે ત્યારે પણ પાકિસ્તાનમાં મત ગણતરી ચાલી રહી છે અને તમામ બેઠકોના પરિણામ આવવામાં વિલંબ થશે. દરમિયાન ઈમરાન ખાન આજે બપોરે દેશની જનતાને સંબોધિત કરી શકે છે.